ഗൽ ഓയ ദേശീയോദ്യാനം

**ഗൽ ഓയ ദേശീയോദ്യാനം** തെക്കുകിഴക്കൻ ശ്രീലങ്കയിലെ മോനെറഗല്ല ജില്ലയിലാണ് സ്ഥിതി ചെയ്യുന്നത്. ഈ ദേശീയോദ്യാനം കൊളംബോയ്ക്കു സമീപം 384 കിലോമീറ്റർ അകലത്തിൽ 25,900 ഹെക്ടർ വിസ്തൃതിയിൽ അമ്പര ജില്ലയുടെ പടിഞ്ഞാറു ഭാഗത്തായി വ്യാപിച്ചു കിടക്കുന്നു. ശ്രീലങ്കയിലെ ഏറ്റവും വലിയ ജലസംഭരണിയായ സേനാനായകെ സമുദ്രയുടെയും ആ പ്രദേശത്തെ മറ്റു ജലസംഭരണികളുടെയും സംരക്ഷണത്തിനു വേണ്ടിയാണ് 1954-ൽ ഗൽ ഓയ ഡെവലപ്പ്മെന്റ് ബോർഡ് ഈ ദേശീയോദ്യാനം നിലവിൽ കൊണ്ടു വന്നത് എങ്കിലും 1965-ൽ ഈ പ്രദേശം വന്യമൃഗസംരക്ഷണവകുപ്പിന് കൈമാറി. ഗ്രാമവാസികൾ തലവ പുൽപ്രദേശങ്ങളിൽ കരിച്ചു കൃഷിയിറക്കൽ (Slash-and-burn) മൂലമുണ്ടാകുന്ന മണ്ണൊലിപ്പ് തടയുന്നതിലേയ്ക്കായി ഈ ബോർഡ് പ്രവർത്തിക്കുന്നു. 1954-ൽ നിലവിൽ വന്ന ഈ സംരക്ഷിതപ്രദേശത്തിൽ ഗൽ ഓയ ദേശീയോദ്യാനം, സേനാനായകെ സമുദ്ര സാൻക്ച്യറി, ഗൽ ഓയ വാലി നോർത്ത്-ഈസ്റ്റ് സാൻക്ച്യറി, ഗൽ ഓയ വാലി സൗത്ത്-ഈസ്റ്റ് സാൻക്ച്യറി എന്നീ പ്രദേശങ്ങൾ ഉൾപ്പെടുന്നു. ഈ നാലു സംരക്ഷിതമേഖലകൾ കൂടിചേർന്ന് 63,000 ഹെക്ടർ വിസ്തൃതിയിൽ കിടക്കുന്നു. ഈ നാലു സംരക്ഷിതമേഖലകളുടെ ഭരണസമിതികൾ ചേർന്ന് അവിടെയുള്ള മനുഷ്യർക്ക് ആനയിൽ നിന്ന് സംരക്ഷണവും  സസ്യ ജന്തുജാലങ്ങൾക്ക് സുരക്ഷിതത്വവും ഉറപ്പുവരുത്തുന്നു. ഇങിനിയാഗല, മുള്ളെഗമ, നിൽഗല, ബടുലുവേല എന്നീ പ്രദേശങ്ങളിൽ വനപാലകരുടെ നാലുസ്റ്റേഷനുകൾ കാണപ്പെടുന്നു. ഇതുകൂടാതെ 1974-ൽ ബുദ്ധൻഗല സാൻക്ച്യറി നാമനിർദ്ദേശം ചെയ്യപ്പെട്ടു. ഒരു സന്ന്യാസി മഠമായ ബുദ്ധൻഗലയിലും മാൽവാട്ടൈ പ്രദേശത്തും നശിപ്പിക്കപ്പെട്ട സ്തൂപങ്ങളും കെട്ടിടങ്ങളും കാണപ്പെടുന്നു.

വർഷം മുഴുവനും വിനോദസഞ്ചാരികൾക്ക് ആനക്കൂട്ടങ്ങളെ കാണാൻ സാധിക്കുന്നതാണ് ഈ ദേശീയോദ്യാനത്തിന്റെ പ്രധാന സവിശേഷത. ഇക്കോ ടൂറിസത്തിന് പ്രസിദ്ധിയാർജ്ജിച്ച ഈ ദേശീയോദ്യാനം വിവിധതരം സസ്യ ജന്തുജാലങ്ങളെ കൊണ്ട് സമ്പുഷ്ടമാണ്. 45% നിത്യഹരിതവനങ്ങളും 33% സാവന്നപ്രദേശങ്ങളും നിറഞ്ഞ ഈ സംരക്ഷിതപ്രദേശത്ത് ശ്രീലങ്കയിലെ തദ്ദേശവാസികളായ 150 ഇനത്തിൽപ്പെട്ട പക്ഷികളെ കൂടാതെ 450 വർഗ്ഗത്തിൽപ്പെട്ട പക്ഷികളെയും കണ്ടുവരുന്നു.

## പക്ഷിജാലങ്ങൾ
ധാരാളം തണ്ണീർത്തടങ്ങൾ കൊണ്ട് സമ്പുഷ്ടമായ ഈ ദേശീയോദ്യാനം പക്ഷികളുടെ പറുദീസയാണ്. വർണ്ണക്കൊക്ക് (പൂതക്കൊക്ക്) (*Ibis leucocephalus*), പെലിക്കനുകൾ, നീർക്കാക്കകൾ, എരണ്ടകൾ തുടങ്ങിയ ജലപക്ഷികളായ ദേശാടനപക്ഷികളുടെ പറ്റങ്ങളെ സേനാനായകെ സമുദ്രയുടെ തീരത്ത് ചേക്കേറുന്നത് കാണാം. പുള്ളിച്ചുണ്ടൻ കൊതുമ്പന്നം, ചേരക്കോഴി, കോഴിവേഴാമ്പൽ (*Ocyceros griseus*), നാട്ടുവേഴാമ്പൽ (*Ocyceros birostris*), മൗർണിങ് ഡോവ് (*Zenaida macroura*), റെഡ്-ഫേസെഡ് മൽക്കോഹ (*Phaenicophaeus pyrrhocephalus*), വെള്ളവയറൻ കടൽ‌പ്പരുന്ത്‌ (*Haliaeetus leucogaster*), മീൻപരുന്ത് (*Ichthyophaga ichthyaetus*) തുടങ്ങിയ നാടൻപക്ഷികളും ഇവിടെ കാണപ്പെടുന്നു.

## ജന്തുജാലങ്ങൾ
ആനക്കൂട്ടങ്ങളെ കൂടാതെ ശ്രീലങ്കൻ ആക്സിസ് ഡീയർ (സിലോൺ സ്പോട്ടെഡ് ഡീയർ) (*Axis axis ceylonensis*), കേഴമാൻ, പോത്ത് (*Bubalus bubalis*), ശ്രീലങ്കൻ സാമ്പാർ ഡീയർ (*Rusa unicolor unicolor*), പുള്ളിപ്പുലി, ടോക്യൂ മകാക്യൂൂ (*Macaca sinica*), കാട്ടുപന്നി (*Sus scrofa*) തുടങ്ങിയ മൃഗങ്ങളും ഈ ഉദ്യാനത്തിൽ സ്വൈരവിഹാരം നടത്തുന്നു.

മുഗ്ഗർ ക്രൊക്കോഡൈൽ (*Crocodylus palustris*), നക്ഷത്ര ആമ (*Geochelone elegans*), അപൂർവ്വയിനമായ ബട്ടർഫ്ളൈ വർഗ്ഗത്തിൽപ്പെട്ട ചിന്നൻ ആൽബട്രോസ് (*Appias wardii*) തുടങ്ങിയവയും ജൈവവൈവിധ്യത്തിൽപ്പെടുന്നു.

## സസ്യജാലങ്ങൾ
വനങ്ങൾ, കുറ്റിക്കാടുകൾ, പുൽപ്രദേശങ്ങൾ എന്നീ മൂന്നു തരം സസ്യജാലങ്ങളാണ് ഈ ഉദ്യാനത്തിൽ കണ്ടുവരുന്നത്. സാവന്നപുൽപ്രദേശങ്ങൾ സിംഹളരുടെ ഇടയിൽ തലവ എന്നും പർവ്വത പ്രദേശങ്ങളിലെ പുൽപ്രദേശങ്ങളെ പത്തന എന്നും അറിയപ്പെടുന്നു. പ്രധാനപ്പെട്ട ആയുർവേദ മരുന്നായ ത്രിഫലയിൽ ചേർക്കുന്ന മൂന്നു തരം സസ്യങ്ങൾ കടുക്ക (*ടെർമിനാലിയ ചെബ്യുള*), താന്നി (*Terminalia bellirica*), നെല്ലി (*Emblica officinalis*) എന്നിവ ഈ ദേശീയോദ്യാനത്തിലെ സസ്യജാലങ്ങളിലുൾപ്പെടുന്നു. തലവ പുൽപ്രദേശങ്ങളിൽ സിട്രോണില്ല ഗ്രാസ്സ്(മന) (*Cymbopogon nardus*), ഉഷ്ണ-മിതോഷ്ണമേഖലകളിൽ കണ്ടുവരുന്ന ഒരു പുല്ലിനമായ കോഗൺ ഗ്രാസ്സ് (ഇലുക്ക്) (*Imperata cylindrica*) നിറഞ്ഞ പുൽപ്രദേശങ്ങളാണ് കൂടുതലും കണ്ടുവരുന്നത്. കത്തിച്ച തലവ പുൽപ്രദേശങ്ങളിൽ (ദമന പുൽപ്രദേശങ്ങൾ) ഗ്രാമീണർ കന്നുകാലികളെ മേയ്ക്കാനുപയോഗിക്കുന്നു.

ആയുർവേദ ഗുണമുള്ള അപൂർവ്വയിനങ്ങളായ വേങ്ങ (*Pterocarpus marsupium*), പേഴ് (*Careya Arborea*), കണിക്കൊന്ന (*Cassia fistula*) എന്നിവ ഈ ദേശീയോദ്യാനത്തിലെ സസ്യജാലങ്ങളിൽപ്പെടുന്നു. ട്രിൻകോമലീ വുഡ് (*Berrya cordifolia*), പൊരിപ്പുന്ന (*Dimocarpus longan*), ശ്രീലങ്കൻ കാട്ടുമാങ്ങ (*Mangifera zeylanica*), സിസിപസ്, ഡയസ്പൈറോസ്, മലോട്ടസ് പ്ലാന്റ് (*Mallotus repandus*) തുടങ്ങിയ വർഗ്ഗത്തിൽപ്പെട്ട സസ്യങ്ങളും കാണപ്പെടുന്നു.

## ചിത്രശാല

പ്രമാണം:Axdeer.jpg|ശ്രീലങ്കൻ ആക്സിസ് ഡീയർ
പ്രമാണം:Grey-headed-fish-eagle.jpg|മീൻപരുന്ത്
പ്രമാണം:Pelecanus Philippensis.JPG|പുള്ളിച്ചുണ്ടൻ കൊതുമ്പന്നം
പ്രമാണം:Oriental darter (Anhinga melanogaster) 21-Mar-2007 6-10-09 AM.JPG|ചേരക്കോഴി
പ്രമാണം:Indian star tortoise (2016) 7365.jpg|നക്ഷത്ര ആമ


## അവലംബം

വർഗ്ഗം:ശ്രീലങ്കയിലെ ദേശീയോദ്യാനങ്ങൾ